alexandrainst/scandi-wiki huggingface dataset:
Bláblína

Bláblína (fræðiheiti Stropharia caerulea) er tegund blínusveppa sem finnst í Evrópu og Norður-Ameríku. 

Hatturinn er fyrst bláleitur, en upplitast og verður gulleitur með tímanum. Tegundin er ekki talin æt.

Sumsstaðar er gengur bláblina undir heitinu S. cyanea Tuom..

Tilvísanir 

Strophariaceae
Sveppir á Íslandi
Al Thumama leikvangurinn

Al Thumama leikvangurinn er knattspyrnuvöllur í borginni Doha í Katar. Hann var vígður 21. október 2021 og tekur um 40 þúsund áhorfendur.

Leikvangurinn var fyrst og fremst reistur fyrir HM 2022, þar sem hann mun hýsa fjölda leikja, þar á meðal eina viðureign í 16-liða úrslitum og aðra í fjórðungsúrslitum.

Útlit leikvangsins minnir á hefðbundna vefjarhetti karla og drengja í Miðausturlöndum. Að heimsmeistaramótinu loknu verður sætum á leikvangnum fækkað um helming og umframsætin gefin til efnaminni samfélaga.

Leikvangurinn hýsti allnokkrar viðureignir í Arabamótinu í knattspyrnu í árslok 2021, þar á meðal undanúrslitaviðureign heimamanna og Alsír.

Íþróttamannvirki í Katar
Túnblína

Túnblína (fræðiheiti Stropharia pseudocyanea) er tegund blínusveppa sem finnst í Evrópu og Norður-Ameríku. Tegundin er ekki talin æt.

Tilvísanir 

Strophariaceae
Sveppir á Íslandi
Protostropharia islandica

Protostropharia islandica  er tegund blínusveppa sem er einlend á Íslandi og fannst fyrst 1999.

Tilvísanir 

Strophariaceae
Tegundir nefndar eftir Íslandi
Sveppir á Íslandi
Afríkukeppni landsliða í knattspyrnu kvenna

Afríkukeppni landsliða í knattspyrnu kvenna eða Afríkukeppni kvenna er meistaramót kvennalandsliða á vegum Knattspyrnusambands Afríku sem fyrst var haldið árið 1991, en hefur verið að jafnaði annað hvort ár frá 1998. Nígería er langsigursælasta lið keppninnar með ellefu af þrettán meistaratitlum (síðast árið 2018), en einnig hefur Miðbaugs-Gínea farið tvívegis með sigur af hólmi og ríkjandi meistarar Suður-Afríka einu sinni.

Frá upphafi hefur Afríkukeppnin einnig gegnt hlutverki forkeppni fyrir HM kvenna.

Sigurvegarar

Knattspyrna
Afríkukeppni landsliða í knattspyrnu karla

Afríkukeppni landsliða í knattspyrnu karla eða Afríkukeppnin er meistaramót karlalandsliða á vegum Knattspyrnusambands Afríku. Þar var fyrst haldið árið 1957 og fer að jafnaði fram annað hvort ár. Egyptar eru sigursælasta liðið í sögu keppninnar en Senegal er ríkjandi meistari.

Afríkukeppnin fór síðast fram í Kamerún í ársbyrjun 2022, hún er þó talin keppni ársins 2021 eftir að hafa verið frestað vegna Kórónaveirufaraldursins.

Árangur einstakra landsliða 

Knattspyrna
Sin

Sin er seigt knippi úr trefjóttum bandvef sem tengir vöðva við bein.

Tilvísanir
Mannslíkaminn
Guilded

Guilded er hugbúnaður sem er að notaður til að eiga samskipti yfir netið og kemur frá fyrirtækinu Guilded Inc. (Núverandi Eigandi: Roblox Corporation) í San Francisco. Hægt er að hringja og senda skilaboð í Guilded. Hugbúnaðurinn er hannaður fyrir rafíþróttir og almenna spilun tölvuleikja.

Hægt er að fá Guilded á Windows, MacOS, Linux, Android og iOS.

Saga: 
Á 16. Ágúst 2021 Keypti Roblox Corporation Guilded fyrir 90 milljónir bandaríkjadala.

Tilvísanir 

Samskiptaforrit
Edda Falak

Edda Falak Yamak (f. 1991) er íslenskur fjármálafræðingur, hlaðvarpsstjórnandi, íþróttakona og áhrifavaldur. Hún hefur frá mars 2021 stýrt hlaðvarpsþáttunum Eigin konum.

Edda er fædd á Ítalíu en á íslenska móður og líbanskan föður. Fjölskyldan flutti til Íslands þegar Edda var tveggja ára gömul. Hún gekk í Menntaskólann við Sund og Háskóla Íslands en flutti síðan til Danmerkur og útskrifaðist með mastersgráðu frá Viðskiptaháskólanum í Kaupmannahöfn.

Á svipuðu tímabili hóf Edda að æfa CrossFit og lenti á verðlaunapalli á fyrsta CrossFit-móti sínu. Hún sneri heim til Íslands árið 2020 og fékk  brátt mikið fylgi á samfélagsmiðlum sem CrossFit-iðkandi, auk þess sem hún birti margar færslur um mataræði og reyndi að stuðla að jákvæðri líkamsímynd kvenna og stúlkna.

Tilvísanir

Íslenskar Crossfit konur
Íslenskir fjármálafræðingar
Íslenskir hlaðvarpsstjórnendur
Stúdentar úr Menntaskólanum við Sund
Lækjarskóli

Lækjarskóli er grunnskóli í Hafnarfirði. Það eru tæplega 500 nemendur og 90 starfsmenn í skólanum með 21 bekkjardeildum, ásamt sérdeildum.

Lækjarskóli hét Barnaskóli Hafnarfjarðar þangað haustið 1961 þá tók Öldutúnsskóli til starfa í Hafnarfirði.

Tilvísanir

Grunnskólar í Hafnarfirði
Á annan veg

Á annan veg er íslensk kvikmynd frá 2011 eftir Hafstein Gunnar Sigurðsson. Bandarísk endurgerð af myndinni (Prince Avalanche) eftir David Gordon Green kom út árið 2013 þ.s. með aðalhlutverk fóru Paul Rudd og Emile Hirsch.

Leikarar 

 Hilmar Guðjónsson sem Alfreð
 Sveinn Ólafur Gunnarsson sem Finnbogi
 Þorsteinn Bachmann sem vörubílstjóri

Tenglar 

 

Íslenskar kvikmyndir
Kvikmyndir frumsýndar 2011
Upplausn Tékkóslóvakíu

Upplausn Tékkóslóvakíu varð í kjölfar friðsamlegrar ákvörðunar um að skipta Tékkóslóvakíu í tvö ríki, Tékkland og Slóvakíu. Skiptingin tók gildi 1. janúar 1993. Hún tók mið af mörkum sem gilt höfðu milli alþýðulýðveldisins Tékklands og alþýðulýðveldisins Slóvakíu frá 1969, en þetta voru aðildarlönd sambandslýðveldisins Tékkóslóvakíu. Stundum var þessi atburður kallaður „flauelsskilnaðurinn“, með vísun í Flauelsbyltinguna árið 1989, þegar Kommúnistaflokkur Tékkóslóvakíu missti völdin í landinu. Ákvörðunin var samt tekin af ráðamönnum vegna deilna um meiri samstjórn frá Prag eins og Tékkar vildu, eða meiri valddreifingu eins og Slóvakar vildu. Íbúar fengu ekki að segja sitt álit með þjóðaratkvæðagreiðslu og töluverð andstaða var við skiptinguna meðal almennings. Aðeins 36% Tékka og 37% Slóvaka studdu skiptinguna árið 1992, en stuðningurinn hefur aukist lítillega síðan.

Tékkóslóvakía
1993
Saga Tékklands
Saga Slóvakíu
Acer pictum

Acer pictum er lauftré af ættkvísl hlyna (Acer) sem er útbreitt í Kína, Kóreuskaga, Japan, Mongolíu og austast í Rússlandi. Hann getur orðið allt að 25 m hár.

Tilvísanir

Hlynir
Svanurinn (kvikmynd)

Svanurinn er íslensk kvikmynd frá 2017 eftir Ásu Helgu Hjörleifsdóttur. Sagan er byggð á samnefndri bók frá 1991 eftir Guðberg Bergsson.

Leikarar 
 Gríma Valsdóttir sem Sól
 Þuríður Blær Jóhannsdóttir sem Ásta
 Þorvaldur Davíð Kristjánsson sem Jón
 Ingvar E. Sigurðsson sem Karl
 Katla Margrét Þorgeirsdóttir sem Ólöf

Tenglar 
   
 The Swan (novel) grein á ensku Wikipediu um bókina sem myndin byggir á

Íslenskar kvikmyndir
Kvikmyndir frumsýndar 2017
Marina Abramović

Marina Abramović (serbnesk kýrillíska: Марина Абрамовић, IPA: ; fædd 30. nóvember, 1946) er serbneskur konseptlistamaður, gjörningalistamaður, rithöfundur og kvikmyndagerðarkona. Hún fæst við líkamslist, þollist og feminíska list sem fjalla um tengsl flytjanda og áhorfenda, mörk líkamans og möguleika hugans. Abramović hefur talað um sjálfa sig sem „ömmu gjörningalistarinnar“ eftir yfir fjögurra áratuga feril. Hún var frumkvöðull í að gera áhorfendur að þátttakendum í verkum sínum, með áherslu á sársauka, blóð og mörk líkamans. Árið 2007 stofnaði hún gjörningalistastofnunina Marina Abramović Institute.

Meðal þekktustu verka hennar eru Rhythm 0 frá 1974 þar sem hún stóð hreyfingarlaus og áhorfendur máttu gera hvað sem þeir vildu við hana með 72 hlutum sem raðað var á borð og vísuðu ýmist í ánægju eða sársauka, Cleaning the Mirror frá 1995 þar sem hún sat og þreif blóðug bein (sem var vísun í borgarastyrjöldina í Júgóslavíu), og The Artist is Present frá 2010 þar sem hún sat hreyfingarlaus við borð og áhorfendum var boðið að skiptast á að setjast gegnt henni. Frá 1976 til 1988 átti hún í nánu sambandi og samstarfi við þýska listamanninn Uwe Laysiepen (Ulay) þar sem verk þeirra snerust oft um mörk sjálfsins og líkamans. Síðasta verk þeirra saman var þolverk þar sem þau gengu eftir Kínamúrnum frá sitt hvorum enda, mættust í miðjunni og sögðu „bless“. Þá var sambandi þeirra í raun lokið nokkru fyrr.

Tilvísanir 

Serbneskir myndlistarmenn
Gjörningalistamenn
Lina Bo Bardi

Lina Bo Bardi (fædd Achillina Bo, 5. desember 1914 – 20. mars 1992) var ítalsk-brasilískur módernískur arkitekt og hönnuður. Hún hafði einkum áhuga á samfélagslegu og menningarlegu hlutverki arkitektúrs og blöndun alþýðilegra og módernískra þátta í nútímaarkitektúr. Hún átti oft erfitt með að njóta sannmælis fyrir hönnun sína í Brasilíu, þar sem hún vann mestan hluta ævinnar, þar sem hún var bæði útlendingur og kona.  Vinsældir hennar hafa farið vaxandi frá 2008 þegar yfirlitsrit verka hennar frá 1993 var endurútgefið.

Lina Bo Bardi er þekkt fyrir fjölmargar teikningar sem hún gerði til að þróa hugmyndir sínar um tengsl hefðar og nútíma, ljóðrænu og rökhyggju. Meðal þekktustu verka hennar eru „Glerhúsið“ sem var heimili þeirra Pietro Maria Bardi frá 1951, Listasafnið í São Paulo 1957-1968 og frístundamiðstöðin SESC Pompéia í São Paulo 1977-1986. Hún fékkst líka við húsgagna- og skartgripahönnun. Bardi-skálin („Bardi Bowl“) er þekktur stóll eftir hana frá 1951.

Tilvísanir 

Ítalskir arkitektar
Brasilískir arkitektar
Acer shenkanense

Acer shenkanense er lauftré af ættkvísl hlyna (Acer) sem er frá Kína (Gansu, Hubei, Shaanxi og Sichuan). Hann getur orðið allt að 10 m hár.

Tilvísanir

Hlynir
Jón Thoroddsen yngri

Jón Thoroddsen (f. 18. febrúar 1898, d. 1. janúar 1925) var skáld og lögfræðingur.

Ævi og störf 
Jón fæddist á Ísafirði. Foreldrar hans voru Skúli Thoroddsen sýslumaður, bæjarstjóri, ritstjóri og alþingismaður, og kona hans Theodóra Thoroddsen húsfreyja og skáldkona.

Hann ólst upp á miklu menningarheimili á Ísafirði, Bessastöðum á Álftanesi og í Vonarstræti 12 í Reykjavík. Hann var einn þrettán systkina; systkini hans eru: Unnur húsfreyja, Guðmundur er prófessor og yfirlæknir, Þorvaldur lést í frumbernsku, Skúli yfirdómslögmaður og alþingismaður, Þorvaldur fór til Vesturheims, Kristín Ólína yfirhjúkrunarkona og skólastýra, Katrín læknir, alþingismaður og bæjarfulltrúi, Ragnhildur húsfreyja, Bolli borgarverkfræðingur, Sigurður verkfræðingur og alþingismaður, Sverrir bankafulltrúi og María Kristín húsfreyja.

Jón varð stúdent úr Menntaskólanum í Reykjavík 1918. Hann lauk prófi í lögum frá Háskóla Íslands 1924.

Jón var einn mesti efnismaður sinnar kynslóðar, mikils var vænst af honum á sviði skáldskaparlistar og stjórnmála, hugsjónamaður af hjarta og atkvæðamikill í félagslífi. Bauð sig fram fyrir Sósíalistaflokkinn í N.-Ísafjarðarsýslu 1923, en tapaði naumlega.

Eftir Jón liggja Flugur, útg. í Rvk. 1922, 1986, 2002, 2020 (útg. 2020 er þýðing á ensku ásamt þulum móður hans). Flugur er fyrsta prósaljóðabók íslensks höfundar; María Magdalena, Rvk. 1922. Þá birti hann ljóð í Eimreiðinni, Iðunni og Skírni.   

Jón lést af slysförum 26 ára gamall, varð fyrir sporvagni á jóladag 1924, þá nýkominn til Kaupmannahafnar; lést réttri viku síðar, á nýársdag 1925.   

„Afbragð ungra manna um gáfur, mannkosti og glæsileik.“ (Alþ., 3. jan. 1995).

Tómas Guðmundsson orti erfiljóð eftir Jón: Jón Thoroddsen, cand jur., In Memoriam. Þykir eitt fegursta erfiljóð ort á íslenska tungu. Einar Scheving og Sigurður Guðmundsspn flytja ljóðið á youtube.

Íslensk skáld
Íslenskir lögfræðingar
Acer miyabei

Acer miyabei er lauftré af ættkvísl hlyna (Acer) sem er frá norður (Hokkaido) og mið Japan. Hann getur orðið allt að 25 m hár.

Tilvísanir

Hlynir
Ilse Bing

Ilse Bing (23. mars 1899 – 10. mars 1998) var þýskur ljósmyndari sem er þekkt fyrir framúrstefnulegar ljósmyndir af arkitektúr og portrettmyndir frá millistríðsárunum.

Ilse Bing var dóttir kaupmannshjóna í Frankfurt. Foreldrar hennar voru gyðingar. Hún fékk fyrstu myndavélina sína að gjöf 14 ára gömul, en tók fyrst að nota ljósmyndina markvisst sem miðil þegar hún vann að ritgerð um þýska 18. aldar arkitektinn Friedrich Gilly í listasögunámi. Árið 1929 gafst hún upp á náminu og sneri sér alfarið að ljósmyndun. Hún keypti sér myndavél af gerðinni Leica, sem þá var nýkomin út, og árið eftir flutti hún til Parísar. Þar fékk hún aðgang að myrkraherbergi og verkefni sem fréttaljósmyndari. Eitt af því sem einkenndi verk hennar var vinna hennar í myrkraherberginu þar sem hún framkallaði allar myndir sínar sjálf, og nákvæm og sérkennileg stækkun og klipping.

Í París reis hún hratt upp á stjörnuhimininn. Ljósmyndir hennar birtust á síðum tímarita eins og Le Monde Illustre, Harper's Bazaar og Vogue og hún var kölluð „drottning Leicunnar“. Í París kynntist hún píanóleikaranum Konrad Wolff sem hún giftist nokkrum árum síðar. Árið 1937 fór hún til New York þar sem verk hennar voru sýnd á tímamótasýningunni „Photography 1839–1937“ í Museum of Modern Art.

Þegar Þjóðverjar hertóku París 1940 voru þau Wolff, sem líka var gyðingur, flutt í aðskildar fangabúðir í Suður-Frakklandi. Ári síðar tókst þeim að fá vegabréfsáritun til Bandaríkjanna og fluttu til New York. Þar átti hún erfitt með að fá verkefni og var þekktust fyrir myndir af börnum. Hún talaði um að árið 1947 hefði hún uppgötvað að stíll hennar hefði breyst við að flytja til New York; mýktin hefði horfið og í staðinn komið harðari og skarpari línur sem endurspegluðu líðan hennar á þeim tíma. Árið 1959 hætti hún ljósmyndun og fékkst eftir það við klippiverk og textaverk.

Á 8. áratugnum vaknaði nýr áhugi á verkum hennar og þrjár bækur komu út eftir hana. Hún ferðaðist víða og hélt fyrirlestra um ljósmyndun, skrifaði ljóð og vann teikningar. Hún náði næstum 99 ára aldri og lést í New York.

Tilvísanir 

Þýskir ljósmyndarar
Sigurður Thoroddsen eldri

Sigurður Thoroddsen (f. 16. júlí 1863, d. 29. september 1955) var landsverkfræðingur og yfirkennari í Menntaskólanum í Reykjavík.

Ævi og störf 
Sigurður fæddist á Leirá í Borgarfirði. Foreldrar hans voru Jón Thoroddsen sýslumaður og skáld, og kona hans Kristín Ólína Þorvaldsdóttir Sívertsen húsfreyja.

Bræður Sigurðar voru Þorvaldur náttúrufræðingur, Þórður héraðslæknir, og Skúli sýslumaður, ritstjóri og alþingismaður.

Sigurður fæddist að Leirá í Borgarfirði. Sigurður varð stúdent frá Lærða skólanum 1882 og sigldi til Kaupmannahafnar til að nema verkfræði við Háskólann í Kaupmannahöfn, og útskrifaðist þaðan árið 1891.

Sigurður varð fyrsti verkfræðingur landsins. Hann starfaði fyrst við vegagerð í eitt ár í Kaupmannahöfn. Hann fór svo til Noregs til að kynna sér vegaframkvæmdir þar, hlaut til þess styrk frá Alþingi. Heimkominn var hann skipaður landsverkfræðingur. Verklegar framkvæmdir voru af skornum skammti hérlendis, þegar Sigurður hóf störf, nær engir vegir voru hér, en þó var ein stór brú þegar komin, hengibrúin yfir Ölfusá.

„Gangskör var gerð að því að leggja vegi og byggja brýr og á starfsárum Sigurðar voru byggðar stórbrýr svo sem yfir Blöndu, Þjórsá, Jökulsá á Fjöllum og Jökulsá í Axarfirði. Það er þó ætíð erfitt að vera brautryðjandi, starfsskilyrði voru slæm og margir verkstjórar treystu frekar á brjóstvitið en einhver fræði utan úr heimi. Svo fór að Sigurður sagði stöðu sinni lausri eftir tólf ára starf og gerðist kennari í stærðfræði við Menntaskólann í Reykjavík. Hann varð síðan yfirkennari þar, en sinnti einnig verkfræðistörfum og gegndi stöðu bæjarverkfræðings í Reykjavík um tíma.“

Eiginkona Sigurðar var María Kristín, f. 25.4. 1880, d. 24. júní 1964, dóttir Valgarðs Claessen kaupmanns og síðar landsféhirðis, og konu hans Kristínar Eggertsdóttur Briem. Börn þeirra voru Sigríður húsmóðir, Kristín Anna matreiðslukennari, Jean Valgarð verkfræðingur; Þórður Jónas borgarfógeti, Gunnar Thoroddsen forsætisráðherra og Margrét Herdís viðskiptafræðingur.

Heimild: Merkir Íslendingar, Mbl. 16.7.2013.
Fólk fætt árið 1863
Fólk dáið árið 1955
Íslendingar sem gengið hafa í Kaupmannahafnarháskóla
Íslenskir verkfræðingar
Skúli Thoroddsen yngri

Skúli Thoroddsen (f. 24. mars 1890, d. 23. júlí 1917) var stjórnmálamaður, yfirdómslögmaður og alþingismaður.

Ævi og störf 
Skúli fæddist á Ísafirði. Foreldrar hans voru Skúli Thoroddsen sýslumaður, bæjarstjóri, ritstjóri og alþingismaður, og kona hans Theodóra Thoroddsen húsfreyja og skáldkona.

Skúli ólst upp á miklu menningarheimili á Ísafirði, Bessastöðum á Álftanesi og í Vonarstræti 12 í Reykjavík. Hann var einn þrettán systkina; systkini hans eru: Unnur húsfreyja, Guðmundur, prófessor og yfirlæknir, Þorvaldur lést í frumbernsku, Þorvaldur fór til Vesturheims, Kristín Ólína yfirhjúkrunarkona og skólastýra, Katrín læknir, alþingismaður og bæjarfulltrúi, Jón lögfræðingur og skáld, sem lést ungur, Ragnhildur húsfreyja, Bolli borgarverkfræðingur, Sigurður verkfræðingur og alþingismaður, Sverrir bankafulltrúi og María Kristín húsfreyja.

Skúli var tekinn í Reykjavíkurskóla 1902, stundaði nám utanskóla, varð stúdent 1908. Stundaði nám í lögfræði við Kaupmannahafnarháskóla og frá 1912 í Háskóla Íslands, lauk þar embættisprófi 1914. Skúli varð yfirréttarmálaflutningsmaður 1915, málaflutningsmaður á Ísafirði 1914-1915 og Reykjavík og hafði jafnframt útgerð með höndum. Hann var yfirdómslögmaður í Reykjavík 1915 til dauðadags, og alþingismaður (utan flokka) Norður-Ísfirðinga 1916 til dauðadags, yngstur allra fulltrúa sem setið höfðu á þingi Íslendinga, síðan það var stofnað.

Skúli lést úr farsótt árið 2017, 27 ára að aldri. Unnusta hans var Guðrún Skúladóttir (1896-1950); dóttir þeirra: Unnur Thoroddsen Abilgaard, f. 1917, d. 2004.  

Íslenskir stjórnmálamenn
Fyrrum Alþingismenn
Skúli Magnússon sýslumaður

Skúli Magnússon (f. 6. apríl 1768, d. 14. júní 1837) var sýslumaður og kammerráð.

Ævi og störf 
Foreldrar Skúla voru Magnús Ketilsson sýslumaður í Búðardal, og fyrri kona hans Ragnhildur Eggertsdóttir, ættuð frá Skarði á Skarðsströnd.

Skúli nam hjá föður sínum, en varð stúdent úr heimaskóla Gísla Thorlaciusar rektors 1791. Fór utan 1792. Hóf að nema dönsk lög og lauk prófi 1796. Varð aðstoðarmaður föður síns, fékk veitingu fyrir Dalasýslu 1804 og hélt til æviloka. Varð kammerráð 21. maí 1831. Skúli bjó að Skarði á Skarðssrönd, og andaðst þar úr brjóstveiki. „Veglyndur maður og mildur og þó berorður, einkum við öl, ástsæll mjög, búhöldur góður og auðmaður.“

Kona hans, 14. sept. 1799: Kristín Bogadóttir (1767-1851), ættuð úr Hrappsey. Börn þeirra: Kristján alþingismaður, sýslumaður að Skarði, kvæntist Ingibjörgu Ebenezersdóttur; Ragnhildur, giftist Þorvaldi Sívertsen umboðsmanni og alþingismanni í Hrappsey; Kristín giftist Jóni stúdent Eggertssyni í Fagradal ytra.

Heimildir 
Páll Eggert Ólason: Íslenskar æviskrár, Rvk. 1948-1952   

Íslenskir sýslumenn
Bolli Thoroddsen

Bolli Thoroddsen (f. 26. apríl 1901,  d. 31. maí 1974) var borgarverkfræðingur.

Ævi og störf 
Bolli fæddist á Bessastöðum á Álftanesi. Foreldrar hennar voru Skúli Thoroddsen sýslumaður, bæjarstjóri, ritstjóri og alþingismaður, og kona hans Theodóra Thoroddsen húsfreyja og skáldkona.

Boli ólst upp á miklu menningarheimili á Bessastöðum og í Vonarstræti 12 í Reykjavík. Hann var ein þrettán systkina; systkini hans eru: Unnur húsfreyja, Guðmundur, prófessor og yfirlæknir, Þorvaldur lést í frumbernsku, Skúli, yfirdómslögmaður og alþingismaður, Þorvaldur fór til Vesturheims, Kristín Ólína yfirhjúkrunarkona og skólastýra, Katrín læknir, alþingismaður og bæjarfulltrúi, Jón lögfræðingur og skáld, sem lést ungur, Ragnhildur húsfreyja, Sigurður verkfræðingur og alþingismaður, Sverrir bankafulltrúi og María Kristín húsfreyja.

Bolli varð stúdent frá Menntaskólanum Í Reykjavík 1919 og lauk prófi í byggingarverkfræði frá Danmarks Tekniske Hojskule 1926.

Hann varð verkfræðingur hjá Bæjarverkfræðingnum í Reykjavík 1926-1943. Bæjarverkfræðingur í Reykjavík 1944-196, síðar ráðgefandi verkfræðingur í Reykjavík 1961-1974. Kennari við við Menntaskólann Í Reykjavík 1939-1940, við Kvennaskólann í Reykjavík 1938-1941, og við verkfræðideild Háskóla Íslands 1940-1947.

Bolli var prófdómari við stúdentspróf hjá Menntaskólanum í Reykjavík í tugi ára, einnig við Verzlunarskóla Íslands frá upphafi lærdómsdeildar, og við verkfræðideild Háskóla Íslands.  Hann sat í fjölmörgum nefndum á vegum Reykjavíkurborgar, og sat í stjórn Verkfræðingafélags Íslands 1940-1942. Bolli var gæddur mikilli stærðfræðigáfu og starfaði um langt skeið við stærðfræðilega útreikninga á vaxtakjörum ýmissa lána.

Bolli var tvíkvæntur, fyrri kona var Ingibjörg Tómasdóttir (1905-1962), og áttu þau börnin: Grímu, Bolla og Þorvald; með seinni konu sinni, Unu Kristjánsdóttur Thoroddsen (1909-1988) átti hann Skúla Thoroddsen.

Íslenskir verkfræðingar
Þórður Benediktsson

Þórður Benediktsson (f. 10. mars 1898, d. 14. apríl 1982) var alþingismaður, formaður Sambands íslenskra berklasjúklinga og framkvæmdastjóri happdrættis SÍBS.

Ævi og störf

Þórður var fæddur á Grenjaðarstað í Suður-Þingeyjarsýslu. Foreldrar hanns voru Benedikt Kristjánsson (f. 5. nóv.1840, d. 26. jan. 1915) prófastur þar, og seinni kona hans Ólöf Ásta Þórarinsdóttir (f. 20. júní 1859, d. 22. ágúst 1929) húsfreyja.

Þórður lauk verslunarskólaprófi úr Verzlunarskóla Íslands 1919 og var verslunarmaður í Reykjavík 1919–1920 en dvaldist erlendis 1920–1923. Settist að í Vestmannaeyjum í febrúar 1924, hafði þar á hendi verkstjórn og starfaði auk þess við fiskmat og verslun. 

Hann starfaði hjá Sambandi íslenskra berklasjúklinga 1943–1974 og var framkvæmdastjóri Vöruhappdrættis SÍBS frá stofnun þess 1949–1967; happdrættið var burðarás í fjáröflun SÍBS og stóð undir öllum framkvæmdum við byggingu Reykjalundar og Múlalundar og er enn aðaldriftkraftur í fjáröflun SÍBS. Hann var varaformaður stjórnar Sambands íslenskra berklasjúklinga 1946–1954 og formaður árin 1955–1974.

Þórður var landskjörinn alþingismaður Vestmanneyinga 1942–1946 fyrir Sameiningarflokk alþýðu- Sósíalistaflokkinn.

Kona Þórðar, 23. júní 1923, var Anna Camilla, fædd Hansen (1900-1997) húsfreyja. Börn þeirra, Ásta Benedikta, Regína, Björn Víkingur, og Baldur.

Fyrrum Alþingismenn
Kristín Ólína Thoroddsen

Kristín Ólína Thoroddsen (f. 29. apríl 1894, d. 28. febrúar 1961) var yfirhjúkrunarkona, forstöðukona Landspítalans og skólastýra Hjúkrunarkvennaskólans.

Ævi og störf 
Kristín fæddist á Ísafirði. Foreldrar hennar voru Skúli Thoroddsen sýslumaður, bæjarstjóri, ritstjóri og alþingismaður, og kona hans Theodóra Thoroddsen húsfreyja og skáldkona.

Kristín ólst upp á miklu menningarheimili á Ísafirði, Bessastöðum og í Vonarstræti 12 í Reykjavík. Hún var ein þrettán systkina; systkini hennar eru: Unnur húsfreyja, Guðmundur, prófessor og yfirlæknir, Þorvaldur lést í frumbernsku, Skúli, yfirdómslögmaður og alþingismaður, Þorvaldur fór til Vesturheims. Katrín læknir, alþingismaður og bæjarfulltrúi, Jón lögfræðingur og skáld, sem lést ungur, Ragnhildur húsfreyja, Bolli borgarverkfræðingur, Sigurður verkfræðingur og alþingismaður, Sverrir bankafulltrúi og María Kristín húsfreyja.

Kristín varð gagnfræðingur úr Menntaskólanum í Reykjavík 1910. Hún lauk hjúkrunarnámi frá Kommunehospitalet í Esbjerg í janúar 1918. Þá var hún við framhaldsnám á fæðingardeild Rigshospitalets í Kaupmannahöfn og röntgendeild Bispebjerg hospital. Hún nam einnig heilsuvernd við Bedford College í Lundúnum 1925-1926; sem og við The Presbyterian Hospital í New York.

Kristín varð hjúkrunarkona við Röntgenstofnunina í Reykjavík 1918-1920, Hospital de Ninos (barnasjúkrahús) í Valpariaso í Síle 1920-1923. Hún var einkahjúkrunarkona í New York á vegum The Presbytarian Hospital 1924-1926; hjá Rauða krossi Íslands var hún árin 1926-1930. Kristín varð yfirhjúkrunarkona við Holdsveikispítalann í Laugarnesi 1930-1931; forstöðukona Landspítalans 1931-1954, og skólastjóri Hjúkrunarkvennaskóla Íslands frá stofun hans 1931-1948.

Kristíu var veitt heiðursmerki Rauða kross Íslands, og sæmd Riddarakrossi Fálkaorðunnar.

Kristín var ógift og barnlaus.

Íslenskir skólameistarar
Acer truncatum

Acer truncatum er lauftré af ættkvísl hlyna (Acer) sem er frá Norður-Kína (Gansu, Hebei, Henan, Jiangsu, Jilin, Liaoning, Innri Mongólíu, Shaanxi, Shandong, Shanxi) og Kóreuskaga. Hann getur orðið um 10 m hár.

Tilvísanir

Hlynir